
Fent vagy lent? - Helyzetelemzés és fejlesztési lehetőségek a Lenti kistérségben

Dolgozatunkban a Lenti kistérség - egy nem hátrányos helyzetű, de sok tekintetben lemaradó térség - fejlesztési lehetőségeit vizsgáltuk. Arra kerestük a választ, hogy melyek azok a kitörési pontok, melyek segítségével a negatív tendenciák megfordulhatnak. A dolgozat első részében a helyzetelemzés során átfogó képet adtunk a térség a demográfiai, foglalkoztatási problémáiról, a gazdasági aktivitás, az intézményi háló, a közlekedési infrastruktúra, illetve a természeti környezet adottságairól.
A korábbi fejlesztési dokumentumok elemzése, és a térségi szereplőkkel készített interjúk rávilágítottak, hogy a térség egyik fő problémája az aprófalvas településszerkezetből és a rendszerváltás előtti ipar összeomlásából fakadóan a munkalehetőségek hiánya, illetve a fiatalok elvándorlása, amit többek között a szakképzési lehetőségek és a piac közötti rés súlyosbít. További kulcsprobléma az adottságoknak nem megfelelő mezőgazdasági szerkezet, illetve - noha a térségi szereplők nagy hangsúlyt szeretnének fektetni az ágazatra - a turisztikai kínálat minőségi és mennyiségi szintjének alacsony volta, a kínálat összehangoltságának, illetve a magasabb minőségű szálláshelyeknek a hiánya.
A fejlesztési előzmények rámutatnak, hogy a korábbi sikeres pályázatok jó alapot adnak az együttműködésekhez, ám szükséges az összefogás további erősítése, illetve munkaerőpiaci kereslethez való jobb igazodás a képzési programok terén. A legutóbbi programok révén lehetőség nyílik a megújuló energiát hasznosító technológiákhoz kapcsolódó szolgáltatások, képzések meghonosodására a térségben, azonban a közelgő igazgatási változások miatt a térségfejlesztés szereplőiben sok a bizonytalanság.
Jövőképünk szerint a Lenti kistérség a jövőben fenntartható, környezetbarát iparágakra épülő, fejlett térséggé válik, amely a fiataljainak vonzó munkalehetőségeket tud nyújtani a térségben maradáshoz, és a helyi értékekre épülő turisztikai kínálatával vonzza mind a hazai, mind a külföldi látogatókat. Eléréséhez három fő prioritást határoztunk meg, melyek közül az első az ökologikus gazdaságfejlesztés, egyaránt magában foglalja a mezőgazdaság szerkezetváltását, a környezetvédelmi ipar fejlesztését. A második prioritás komplex turizmusfejlesztést irányoz elő, mely tematikus idegenforgalmi programcsomagok készítését, további határon átnyúló együttműködések kialakítását, valamint gyógyszálloda épülését célozza, a harmadik prioritás pedig munkaerőpiachoz igazodó humánerőforrás fejlesztésre irányul.



